CELEX: 32022R0977
Language: lv
Date: 2022-06-22 00:00:00
Title: Komisijas Īstenošanas regula (ES) 2022/977 (2022. gada 22. jūnijs), ar ko pieņem divus jauna ražotāja eksportētāja režīma pieprasījumus attiecībā uz galīgajiem antidempinga pasākumiem, kuri pēc termiņbeigu pārskatīšanas, kas veikta, ievērojot Eiropas Parlamenta un Padomes Regulas (ES) 2016/1036 11. panta 2. punktu, noteikti Ķīnas Tautas Republikas izcelsmes augstas stiprības poliestera pavedienu importam, un ar ko groza Komisijas Īstenošanas regulu (ES) 2017/325

24.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 167/55
               
            
         KOMISIJAS ĪSTENOŠANAS REGULA (ES) 2022/977
         (2022. gada 22. jūnijs),
         ar ko pieņem divus jauna ražotāja eksportētāja režīma pieprasījumus attiecībā uz galīgajiem antidempinga pasākumiem, kuri pēc termiņbeigu pārskatīšanas, kas veikta, ievērojot Eiropas Parlamenta un Padomes Regulas (ES) 2016/1036 11. panta 2. punktu, noteikti Ķīnas Tautas Republikas izcelsmes augstas stiprības poliestera pavedienu importam, un ar ko groza Komisijas Īstenošanas regulu (ES) 2017/325
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”),
         ņemot vērā Komisijas Īstenošanas regulu (ES) 2017/325 (2017. gada 24. februāris), ar nosaka galīgo antidempinga maksājumu konkrētu Ķīnas Tautas Republikas izcelsmes augstas stiprības poliestera pavedienu importam (2), un jo īpaši tās 2. pantu,
         tā kā:
         A.   SPĒKĀ ESOŠIE PASĀKUMI
         
                     (1)
                  
                  
                     Padome 2010. gada 29. novembrī ar Padomes Īstenošanas regulu (ES) Nr. 1105/2010 (3) (“sākotnējā regula”) noteica galīgo antidempinga maksājumu Ķīnas Tautas Republikas (“ĶTR”) izcelsmes augstas stiprības poliestera pavedienu (“attiecīgais ražojums”) importam.
                  
               
                     (2)
                  
                  
                     Pēc termiņbeigu pārskatīšanas, kas veikta, ievērojot 11. panta 2. punktu pamatregulā, Komisija 2017. gada 26. februārī ar Īstenošanas regulu (ES) 2017/325 vēl uz pieciem gadiem pagarināja sākotnējās regulas pasākumus.
                  
               
                     (3)
                  
                  
                     Izmeklēšanā, kuras rezultātā noteica antidempinga maksājumus (“sākotnējā izmeklēšana”), lai izmeklētu ražotājus eksportētājus ĶTR, saskaņā ar pamatregulas 17. pantu tika veidota izlase. Ražotāji eksportētāji, kas sadarbojās, bet netika iekļauti izlasē, ir uzskaitīti Īstenošanas regulas (ES) 2017/325 pielikumā.
                  
               
                     (4)
                  
                  
                     Attiecīgā ražojuma importam, ko veic izlasē iekļautie ražotāji eksportētāji no ĶTR, Komisija noteica 0 %–9,8 % individuālas antidempinga maksājuma likmes. Ražotājiem eksportētājiem, kuri sadarbojās, bet netika iekļauti izlasē, tika noteikta 5,3 % maksājuma likme.
                  
               
                     (5)
                  
                  
                     Saskaņā ar sākotnējās regulas 4. pantu Komisija var grozīt minētās regulas pielikumu, piešķirot jaunam ražotājam eksportētājam maksājuma likmi, kas piemērojama izlasē neiekļautajiem uzņēmumiem, kuri sadarbojās, ja kāds jauns ražotājs eksportētājs ĶTR sniedz Komisijai pietiekamus pierādījumus, ka:
                     
                                 a)
                              
                              
                                 tas izmeklēšanas periodā, uz kuru balstīti pasākumi, t. i., no 2008. gada 1. jūlija līdz 2009. gada 30. jūnijam (“sākotnējās izmeklēšanas periods”), nav eksportējis uz Savienību attiecīgo ražojumu (“pirmais JRER nosacījums”),
                              
                           
                                 b)
                              
                              
                                 tas nav saistīts ne ar vienu eksportētāju vai ražotāju ĶTR, uz kuru attiecas ar sākotnējo regulu noteiktie antidempinga pasākumi (“otrais JRER nosacījums”), un
                              
                           
                                 c)
                              
                              
                                 tas faktiski ir eksportējis uz Savienību attiecīgo ražojumu pēc sākotnējās izmeklēšanas perioda beigām vai ir uzņēmies neatsaucamas līgumsaistības eksportēt uz Savienību ievērojamu daudzumu (“trešais JRER nosacījums”).
                              
                           
               B.   JAUNA RAŽOTĀJA EKSPORTĒTĀJA REŽĪMA PIEPRASĪJUMI
         
                     (6)
                  
                  
                     Uzņēmumi Fujian Billion Polymerization Fiber Technology Industrial Co., Ltd. un Zhejiang Sanwei Material Technology Co., Ltd. (“pieprasījuma iesniedzēji”) iesniedza Komisijai pieprasījumus, lai tiem piešķirtu jauna ražotāja eksportētāja režīmu (“JRER”). Pieprasījuma iesniedzēji apgalvoja, ka tie atbilst visiem trim nosacījumiem, kas izklāstīti sākotnējās regulas 4. pantā (“JRER nosacījumi”).
                  
               
                     (7)
                  
                  
                     Lai noteiktu, vai pieprasījuma iesniedzēji atbilst JRER piešķiršanas nosacījumiem, Komisija vispirms nosūtīja anketu pieprasījuma iesniedzējiem ar lūgumu sniegt pierādījumus, kas liecina, ka tie atbilst JRER nosacījumiem.
                  
               
                     (8)
                  
                  
                     Izanalizējusi atbildes uz anketas jautājumiem, Komisija lūdza papildu informāciju un pamatojošus pierādījumus, kurus pieprasījuma iesniedzēji sniedza.
                  
               
                     (9)
                  
                  
                     Komisija centās pārbaudīt visu informāciju, ko tā uzskatīja par vajadzīgu, lai noteiktu, vai pieprasījuma iesniedzēji atbilst JRER nosacījumiem. Tādēļ pieprasījuma iesniedzēju atbildēs uz anketas jautājumiem sniegto pierādījumu analīzē Komisija izmantoja dažādas tiešsaistes datubāzes, ieskaitot datubāzi Orbis (4), un salīdzināja uzņēmuma informāciju ar informāciju, kura publiski pieejama internetā. Vienlaikus Komisija informēja arī Savienības ražošanas nozari par pieprasījuma iesniedzēju pieprasījumiem un aicināja to vajadzības gadījumā sniegt piezīmes. Savienības ražošanas nozare neiesniedza piezīmes par pieprasījuma iesniedzēju atbilstību JRER nosacījumiem.
                  
               C.   PIEPRASĪJUMU ANALĪZE
         
            Fujian Billion Polymerization Fiber Technology Industrial Co., Ltd. (“Billion”)
         
         
                     (10)
                  
                  
                     Attiecībā uz pirmo JRER nosacījumu sākotnējās izmeklēšanas periodā uzņēmumam Billion nebija rūpniecisko pavedienu ražošanas jaudas un tādējādi tas neeksportēja uz Savienību. No 2019. gada Billion ieguldīja šādā ražošanas jaudā (5). Tāpēc un tā kā nav pierādījumu par pretējo, pieprasījuma iesniedzējs atbilst šim nosacījumam.
                  
               
                     (11)
                  
                  
                     Attiecībā uz otro JRER nosacījumu Komisija konstatēja, ka Billion nav saistīts ne ar vienu no tiem Ķīnas ražotājiem eksportētājiem, uz kuriem attiecas sākotnējie antidempinga pasākumi. Turklāt Komisija pārbaudīja Billion akcionārus, un ne uz vienu no tiem neattiecas ar sākotnējo regulu noteiktie antidempinga pasākumi. Tāpēc pieprasījuma iesniedzējs atbilst šim nosacījumam.
                  
               
                     (12)
                  
                  
                     Attiecībā uz trešo JRER nosacījumu Komisija konstatēja, ka pieprasījuma iesniedzējs uz Savienību ir eksportējis 2021. gadā, tātad pēc sākotnējās izmeklēšanas perioda. Billion ir iesniedzis rēķinus, iepakojumu sarakstu, konosamentu un maksājuma kvīti par pasūtījumiem, kurus 2021. gadā bija veikuši uzņēmumi, kas atrodas Beļģijā un Nīderlandē. Tādējādi Billion atbilst šim nosacījumam.
                  
               
                     (13)
                  
                  
                     Līdz ar to Billion atbilst visiem trim JRER piešķiršanas nosacījumiem un pieprasījums būtu jāpieņem. Tādējādi uz pieprasījuma iesniedzēju būtu jāattiecina antidempinga maksājums, kas noteikts uzņēmumiem, kuri sadarbojās, bet netika iekļauti sākotnējās izmeklēšanas izlasē.
                  
               
            
               Zhejiang Sanwei Material Technology Co., Ltd. (“Sanwei”)
         
         
                     (14)
                  
                  
                     Attiecībā uz pirmo JRER nosacījumu Komisija konstatēja, ka pieprasījuma iesniedzējs sākotnējās izmeklēšanas periodā patiešām nav eksportējis uz Savienību, jo uzņēmums Sanwei tika dibināts 2017. gada oktobrī. Tāpēc un tā kā nav pierādījumu par pretējo, pieprasījuma iesniedzējs atbilst šim nosacījumam.
                  
               
                     (15)
                  
                  
                     Attiecībā uz otro JRER nosacījumu Komisija konstatēja, ka Sanwei nav saistīts ne ar vienu no tiem Ķīnas ražotājiem eksportētājiem, uz kuriem attiecas sākotnējie antidempinga pasākumi. Turklāt Komisija pārbaudīja Sanwei akcionārus, un ne uz vienu no tiem neattiecas ar sākotnējo regulu noteiktie antidempinga pasākumi. Tāpēc pieprasījuma iesniedzējs atbilst šim nosacījumam.
                  
               
                     (16)
                  
                  
                     Attiecībā uz trešo JRER nosacījumu Komisija konstatēja, ka pieprasījuma iesniedzējs uz Savienību ir eksportējis 2021. gadā, pēc sākotnējās izmeklēšanas perioda. Sanwei ir iesniedzis rēķinus, iepakojumu sarakstu, konosamentu un maksājuma kvīti par pasūtījumu, ko 2021. gadā bija veicis Vācijas uzņēmums. Tādējādi Sanwei atbilst šim nosacījumam.
                  
               
                     (17)
                  
                  
                     Līdz ar to Sanwei atbilst visiem trim JRER piešķiršanas nosacījumiem un pieprasījums būtu jāpieņem. Tādējādi uz pieprasījuma iesniedzēju būtu jāattiecina antidempinga maksājums, kas noteikts uzņēmumiem, kuri sadarbojās, bet netika iekļauti sākotnējās izmeklēšanas izlasē.
                  
               D.   INFORMĀCIJAS IZPAUŠANA
         
                     (18)
                  
                  
                     Pieprasījuma iesniedzēji un Savienības ražošanas nozare tika informēti par būtiskajiem faktiem un apsvērumiem, uz kuru pamata tika uzskatīts par atbilstošu uzņēmumiem Fujian Billion Polymerization Fiber Technology Industrial Co., Ltd. un Zhejiang Sanwei Material Technology Co., Ltd. piešķirt antidempinga maksājuma likmi, kas piemērojama uzņēmumiem, kuri sadarbojās, bet netika iekļauti sākotnējās izmeklēšanas izlasē.
                  
               
                     (19)
                  
                  
                     Personām tika dota iespēja iesniegt piezīmes. Piezīmes netika saņemtas.
                  
               
                     (20)
                  
                  
                     Regula ir saskaņā ar atzinumu, ko sniegusi komiteja, kura izveidota ar Regulas (ES) 2016/1036 15. panta 1. punktu,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2017/325 pielikumā sniegtajam Ķīnas Tautas Republikas ražotāju eksportētāju sarakstam pievieno turpmāk minētos uzņēmumus.
            
                        Uzņēmums
                     
                     
                        
                           Taric papildu kods
                     
                  
                        Fujian Billion Polymerization Fiber Technology Industrial Co., Ltd.
                     
                     
                        A977
                     
                  
                        Zhejiang Sanwei Material Technology Co., Ltd.
                     
                     
                        A977
                     
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 22. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 176, 30.6.2016., 21. lpp.
         
         
            (2)  OV L 49, 25.2.2017., 6. lpp.
         
         
            (3)  OV L 315, 1.12.2010., 1. lpp.
         
         
            (4)  Orbis ir globāls korporatīvas informācijas datu sniedzējs, kas aptver vairāk nekā 220 miljonus uzņēmumu visā pasaulē. Tas galvenokārt sniedz standartizētu informāciju par privātiem uzņēmumiem un korporatīvām struktūrām.
         
            (5)  https://www.oerlikon.com › ecoma › files › 2020-07_OBA_Billion_IDY_en.pdf.